CELEX: 62019TN0530
Language: el
Date: 2019-07-26 00:00:00
Title: Υπόθεση T-530/19: Προσφυγή της 26ης Ιουλίου 2019 — Nord Stream κατά Κοινοβουλίου και Συμβουλίου

16.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/45
            
         
      Προσφυγή της 26ης Ιουλίου 2019 — Nord Stream κατά Κοινοβουλίου και Συμβουλίου
      (Υπόθεση T-530/19)
      (2019/C 312/37)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Nord Stream AG (Zug, Ελβετία) (εκπρόσωποι: M. Raible, C. von Köckritz και J. von Andreae, δικηγόροι)
      
         Καθών: Ευρωπαϊκό Κοινοβούλιο και Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την οδηγία (ΕΕ) 2019/692 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για την τροποποίηση της οδηγίας 2009/73/ΕΚ σχετικά με τους κοινούς κανόνες για την εσωτερική αγορά φυσικού αερίου, καθόσον με το άρθρο 1, παράγραφος 9, της οδηγίας αυτής παρεμβάλλεται το άρθρο 49α, παράγραφος 3, πρώτη περίοδος, στην οδηγία 2009/73, το οποίο ορίζει ότι «[α]ποφάσεις δυνάμει των παραγράφων 1 και 2 εκδίδονται έως τις 24 Μαΐου 2020»·
               
            
                  —
               
               
                  να καταδικάσει το Ευρωπαϊκό Κοινοβούλιο και/ή το Συμβούλιο της Ευρωπαϊκής Ένωσης στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται ότι η προθεσμία για την έκδοση αποφάσεων περί ενδεχόμενων παρεκκλίσεων αποφάσεων δυνάμει του νέου άρθρου 49α στην οδηγία 2009/73 είναι υπερβολικά σύντομη και ως εκ τούτου παραβιάζει τη γενική αρχή της αναλογικότητας, που προβλέπεται στο άρθρο 5, παράγραφος 4, ΣΕΕ.
               
            
                  2.
               
               
                  Με τον δεύτερο λόγο προβάλλεται ότι η τροποποιητική οδηγία πρέπει να ακυρωθεί μερικώς λόγω παράβασης του άρθρου 296 ΣΛΕΕ, καθόσον είναι ελλιπώς αιτιολογημένη όσον αφορά την υπερβολικά σύντομη προθεσμία που προβλέπεται στην προσβαλλόμενη διάταξη.
               
            
                  3.
               
               
                  Με τον τρίτο λόγο προβάλλεται ότι η προσβαλλόμενη διάταξη παραβιάζει την αρχή της δικαιολογημένης εμπιστοσύνης καθόσον περιορίζει αδικαιολόγητα τη δυνατότητα παρεκκλίσεων δυνάμει του νέου άρθρου 49α της οδηγίας 2009/73. Η δυνατότητα χορήγησης τέτοιων παρεκκλίσεων απαιτείται εκ του νόμου προκειμένου να προστατευθεί η δικαιολογημένη εμπιστοσύνη των φορέων εκμετάλλευσης υπεράκτιων αγωγών τρίτων χωρών, οι οποίοι είχαν κατασκευαστεί και λειτουργούσαν όταν τέθηκε σε ισχύ η τροποποιητική οδηγία.